Fyrirspurnatími forsætisráðherra stendur nú í breska þinginu þar sem hart hefur verið sótt að Boris Johnson. Þingforseti hefur margoft þurft að grípa inn í og þagga niður í þingmönnum.
Verulegrar óánægju gætir meðal margra þingmanna breska Íhaldsflokksins með forsætisráðherrann. Boris Johnson hefur þurft að biðjast afsökunar tvisvar á stuttum tíma í neðri málstofu breska þingsins á veisluhöldum í embættisbústað hans, Downingstræti 10. Í fyrirspurnatíma í þinginu fyrir viku sagði Johnson að hann teldi að garðveisla 20. maí 2020 hefði verið vinnufundur. Rúmlega 100 manns var boðið með tölvupósti þar sem fólk var hvatt til að mæta með eigið áfengi. 30-40 mættu. Samkvæmt könnun trúa 80 af hundraði Breta ekki skýringum Johnsons á veisluhöldunum í Downingstræti.
Viðtal sem var við Johnson á Sky News í gær varð síst til þess að minnka efasemdir þingmanna. Þetta var í fyrsta sinn frá því í síðustu viku að Johnson kom fram og hann þótti fjarri sínu besta. Hann neitaði að hafa verið varaður við að garðveislan stríddi gegn þeim lögum og reglum sem þá giltu.
Dominic Cummings, sem var nánasti ráðgjafi forsætisráðherra, fullyrðir að hann hafi varað Johnson við.
David Gauke, fyrrverandi dómsmálaráðherra, sagði eftir viðtalið að sívaxandi óánægju gætti meðal þingmanna Íhaldsflokksins og allmargir þeirra hefðu skrifað bréf til að fara fram á leiðtogakjör.
Samkvæmt reglum Íhaldsflokksins þarf leiðtogakjör fari 54 þingmenn skriflega fram á það. Ekki er vitað hversu margir þingmenn hafa skrifað slíkt bréf. Vitað er að um 20 Íhaldsþingmenn sem kjörnir voru á þing í fyrsta sinn í síðustu kosningum fyrir rúmum tveimur árum hittust í gærkvöld til að ræða stöðu forsætisráðherra.
Fyrirspurnatími forsætisráðherra er nú í breska þinginu og hart hefur verði sótt að Boris Johnson vegna veisluhalda í embættisbústað hans, Downingstræti 10 á meðan samkomur voru bannaðar. Raunir Johnsons jukust er einn þingmanna Íhaldsflokks hans yfirgaf flokkinn og gekk í Verkamannaflokkinn rétt í þessu.